અમદાવાદ: શહેરના હાર્દસમા માણેકચોક વિસ્તારમાં સોના-ચાંદીના દાગીના ગાળવાની ભઠ્ઠીઓ સામે કાર્યવાહી કરવાની ગુજરાત હાઇકોર્ટે તાકીદ કર્યા બાદ કોર્પોરેશને માણેકચોક તથા તેની આજુબાજુના વિસ્તારોમાં સોના-ચાંદીના દાગીના ગાળવાના ૪૦ એકમો સીલ કરી દીધા હતા. કોર્પોરેશનની આ કાર્યવાહી વિરુદ્ધ સોના-ચાંદીના વેપારીઓએ ઉગ્ર આક્રોશ વ્યક્ત કર્યો હતો અને તેને પગલે આજે માણેકચોક સોના-ચાંદી બજાર સજ્જડ બંધનું એલાન અપાયું હતું. આજે સવારથી વેપારીઓએ માણેકચોક સ્થિત સોના-ચાંદીના તમામ વેપાર-ધંધા બંધ રાખી કોર્પોરેશનની કાર્યવાહીનો વિરોધ કર્યો હતો.